OzLabs/hebrew-wiki-articles huggingface dataset:
המוט השחור

האדון נושא המוט השחור או בקיצור המוט השחור (באנגלית: Gentleman Usher of the Black Rod; בקיצור: Black Rod) הוא בעל משרה טקסית בפרלמנטים של מספר מדינות חבר העמים הבריטי. מקורו של התפקיד בפרלמנט הבריטי - בבית הלורדים. נושאת המשרה הנוכחית היא שרה קלארק, האישה הראשונה הממלאת את התפקיד.

נושא התפקיד המקביל בבית הנבחרים בפרלמנט הבריטי נקרא הסרג'נט אט ארמס (באנגלית: "Serjeant-at-Arms").

==בריטניה==
המשרה נוצרה בשנת 1350 בצו מלכותי, אף שהתואר הנוכחי ניתן לה בשנת 1522. מקור השם בשרביט העשוי עץ הובנה שחור שבראשו אריה מוזהב המסמל את תפקידו. 

נושא התפקיד נבחר על ידי מזכיר בתי הפרלמנט וממונה על ידי המלך או המלכה.

קודם לשנת 2002 נהוג היה שבעל תפקיד נושא המוט השחור היה קצין בכיר בדימוס של הצבא הבריטי, חיל הים המלכותי או חיל האוויר המלכותי, ובעל התפקיד נבחר בסבב בין שלושה ענפי צבא אלה. כיום נקבע שבעל התפקיד ייבחר במעין מכרז וללא סבב. סגנו של "המוט השחור" מכונה "השומר נושא המוט השחור" (Yeoman Usher of the Black Rod).

תפקידו החשוב ביותר של המוט השחור הוא בעת פתיחת הפרלמנט כל שנה, אז הוא קורא לחברי בית הנבחרים לבוא אל בית הלורדים על מנת להאזין ל"נאום מן הכס" של המלך. כשהוא מגיע מבית הלורדים אל בית פשוטי העם, דלת ההיכל נטרקת בפניו, ועליו לנקוש שלוש פעמים בטרם היא נפתחת והוא יכול לזמנם אל הכס. כשהוא מסיים את דבריו, נהוג להשמיע דברי חידודים ולעג. מחוות אלו מסמלות את עצמאות הפרלמנט. הטקס מקושר בתודעה עם פריצתו של המלך צ'ארלס הראשון אל הפרלמנט ב-1642, ערב מלחמת האזרחים, וניסיונו הכושל לעצור חמישה צירים; עם זאת, אין זה ידוע מתי הונהג, אף כי הוא מתועד בימי מלכותו של צ'ארלס השני. 

תפקידים רשמיים נוספים כוללים:
* משרת אישי של המלך בהיותו בבית הלורדים, ובייחוד בטקס פתיחת הפרלמנט.
* מזכיר אישי של הלורד צ'מברלין.
* אחראי לליווים של זרים המבקרים בבית הנבחרים.
* אחראי להכנסת והוצאת השרביט (mace) המסמל את יושב ראש בית הלורדים מחדר הלורד צ'נסלור (תפקיד זה מבוצע בפועל על ידי סגנו של המוט השחור).
* אחראי להצגתם של הלורדים הממונים החדשים בפני בית הלורדים (הלורדים של הכנסייה אינם נדרשים לכך).
* אחראי להוצאת מתפרעים מאולם בית הלורדים.

==קנדה==
בקנדה תפקידו הרשמי הוא רק להביא את הבית התחתון אל המושל הכללי בפתיחת הנאום מן הכס, וכן נוכח בהצגתם של הסנטורים החדשים בפני הבית העליון.

מלבד בפרלמנט הקנדי, גם בכל אחד ואחד מפרובינציות קנדה יש "מוט שחור" הנושא את המוט בביקורו של המשנה למושל בכל אחד מבתי הפרלמנט הפרובינציאלים וזאת אף שהם בני בית אחד (אין בית עליון ועל כן אין צורך לקרוא אליו את אנשי הבית התחתון).

==אוסטרליה==
גם באוסטרליה התפקיד קיים בסנאט הפדרלי, ובכל מדינות אוסטרליה, למעט קווינסלנד, בה אין בית עליון.

==ניו זילנד==
בניו זילנד, אף שבוטלה המועצה המחוקקת בשנת 1951, נותר תפקיד המוט השחור על כנו, והוא מזמן את חברי הפרלמנט הניו זילנדי לשמוע את הנאום מן הכס.

==ראו גם==
* טקס פתיחת הפרלמנט

== קישורים חיצוניים ==
* 
* [https://web.archive.org/web/20090816194103/http://www.parl.gc.ca/information/about/people/senate/leaders_officers/BlackRod-e.htm רב-סרן טרנס כריסטופר, נושא המוט השחור בפרלמנט הקנדי]
* 

* [https://web.archive.org/web/20060227114911/http://gold.directory.gov.au/osearch.php?ou%3DBlack%20Rod%27s%20Office%2Cou%3DDepartment%20of%20the%20Senate%2Co%3DCommonwealth%20Parliament%2Co%3DCommonwealth%20of%20Australia%2Cc%3DAU&&changebase נושא המוט השחור בפרלמנט האוסטרלי]

קטגוריה:הממלכה המאוחדת: פוליטיקה
קטגוריה:בריטים נושאי משרות טקסיות
מודי

מודי (Mudi, Hungarian Mudi) הוא כלב רועים הונגרי שמשמש הן לרעיית צאן והן לשמירה עליו. המודי הוא כלב קטן/בינוני, דינמי, אינטֶליגנטי מאוד ופעיל. על אף תכונותיו הטובות הרבות ומיעוט החסרונות שלו המודי הוא כלב נדיר, קשה למצוא פריטים מחוץ להונגריה וגם בהונגריה הוא לא נפוץ במיוחד.

==היסטוריה==
המודי הופיע לראשונה במאה ה-19. נראה שהתפתחותו הייתה לא מתוכננת וכללה הזדווגות ספונטנית של כלבים מסוג פולי ופומי, וייתכן שגם כלבים אחרים. רק ב-1930 כאשר שלושת הגזעים הללו הופרדו וסווגו המודי הוכר רשמית כגזע נפרד. על אף שהמודי מסווג ככלב רועים הרי שתפקידיו היו רבים ומגוונים וכללו שמירה, צייד עכברים, סיוע בצייד חיות בר ועוד.

==הופעה==
למודי אף ארוך ומחודד ואזניים זקופות, מראה שעשוי להזכיר במידת מה כלב "שפיץ". יש לו חזה עמוק, גב ארוך ורגליים ולסתות שריריות. הפרווה עבה ומקורזלת (למעט על האף שם היא קצרה) ועשויה להגיע לאורך של 5 ס"מ, אולם היא לא יוצרת "ראסטות" כמו אצל קרוב משפחתו, הפולי. הצבע השחור הוא הנפוץ אולם קיימים גם כלבים בעלי צבע פרווה לבן, וכן שילוב של שני הצבעים אף הוא קיים ותואם את תקן הגזע. גובהו של המודי הוא 36-51 ס"מ ומשקלו 8-13 ק"ג.

==מזג==
המודי הוא כלב אינטֶליגנטי מאוד, בין הכלבים האינטליגנטים ביותר. הוא לומד פקודות במהירות מפתיעה, לא פחות מהבורדר קולי ואולי אף יותר. המודי הוא כלב רגוע מאוד, עצמאי מאוד ואמיץ. כאשר הוא משמש ככלב שמירה הוא לא יהסס ללחום בבעלי חיים גדולים ממנו משמעותית כדי להגן על בעליו. הוא נאמן למשפחתו אם כי בדרך כלל הוא יצור קשר חזק יותר עם אחד מבני המשפחה. הוא יגן בחירוף נפש על בעליו, אולם בחברתם הוא ינהג בעדינות ולכן הוא יכול לשמש כחיית מחמד מצוינת.

המודי יסתדר עם ילדים, אם ישהה במחיצתם מגיל צעיר. הוא גם יסתדר מצוין עם בעלי חיים שאינם כלבים אם חונך לכך מגיל צעיר. המודי חברותי לכלבים אחרים.

המודי חשדן כלפי זרים אולם לא יתקוף. זרים שרוצים להתקרב אל המודי צריכים לרכוש את אמונו קודם לכן.

==תוחלת חיים ובעיות בריאות==
המודי הוא כלב בריא. הודות להתפתחותו הספונטנית אין לגזע בעיות גנטיות אופייניות. בעיות של היפ דיספלזיה עלולות להופיע אך הן נדירות. המודי חי 13-14 שנים.

==שונות==
* המודי משאיר רושם רב על בעליו כך שרוב האנשים שמגדלים מודי מצהירים שגם הכלבים הבאים שלהם יהיו מסוג זה.
* בפינלנד המודי משמש ככלב חילוץ והצלה בצפון.
* ללא מספר מצומצם של חובבי הגזע, המודי היה היום בסכנת הכחדה.

קטגוריה:הקבוצה הראשונה של הפדרציה הבין-לאומית לכלבנות
קטגוריה:הקבוצה השביעית של מועדון הכלבים הקנדי
קטגוריה:כלבי רועים
פרונקל

פרונקל (באנגלית: Furuncle; נקרא גם פורונקל) הוא הצטברות מקומית של מוגלה ורקמות מתות סביב זקיק שיער כתוצאה מדלקת בתוך הזקיק. פרונקל שאינו מטופל כהלכה גורם לכאב ומתנפח, אך מעבר לכך אינו מזיק, למעט פגם קוסמטי שאף הוא נדיר. 

הטיפול בפרונקל הוא כמו כל טיפול באקנה, כלומר על ידי משחות וניקוי.

==ראו גם==
* ציסטה

==קישורים חיצוניים==

* 

קטגוריה:זיהומים בעור וברקמה התת-עורית
קטגוריה:פתולוגיה
פייטה (מיכלאנג'לו)

הפייטה של מיכלאנג'לו (Pietà) היא פסל בסגנון פייטה שיצר הפסל מיכלאנג'לו בואונרוטי, בשנים 1497-99. הוא חצוב כולו משיש לבן, ומוצב בכנסיית סנט פטרוס, שבקריית הוותיקן, בעיר רומא.

פסל זה הוא אחת מיצירותיו המפורסמות של מיכלאנג'לו. זהו פסלו הראשון הידוע, והוא נחצב כשהיה בן 24. הפסל נחצב כולו בפטיש ואזמל - כנהוג באותה תקופה - מה שמעורר השתאות גדולה יותר למול הפלא המוגמר.

משמעות שם הפסל באיטלקית היא "רחמים". היצירה מתארת את המדונה המערסלת בחיקה את גופת ישו המת, לאחר שהורד מהצלב. אמו של ישו שאמורה להיות בשנות הארבעים לחייה, נראית צעירה בהרבה.

הפסל מרהיב בפרטים החצובים בו, החל בקפלי הבגד וכלה בתנוחת גופו השמוטה של ישו, שהיא כה זורמת, עד כי ניתן לשכוח לרגע כי מדובר ביצירה מאבן.

העבודה על הפסל נמשכה פחות משנתיים. זוהי היצירה היחידה עליה חתם מיכלאנג'לו.

פסל הפייטה מוגן על ידי קירות זכוכית, לאחר שבשנת 1972 התפרץ למתחם הוותיקן גאולוג בשם לאסלו טוט שאחז בפטיש גאולוגי, ובהתקף טירוף תוך צעקות "אני ישו המשיח, קמתי מהמתים" הכה בפסל ושבר את היד וחלק מפניה של מריה.

הפסל הוזמן על ידי הקרדינל ג'אן ביכרס במטרה להציג את "מותו של אל".

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:מיכלאנג'לו בואונרוטי: פסלים
קטגוריה:פסלים (יצירות)
קטגוריה:פיסול של תקופת הרנסאנס
קטגוריה:קריית הוותיקן: פסלים
קטגוריה:ישו בתרבות ובאמנות
קטגוריה:נשים בפיסול
עבאס חלמי הראשון

עבאס חלמי הראשון (1 ביולי 1813–13 ביולי 1854; בערבית: عباس حلمي الأول; תעתיק מדויק: עבאס חלמי אלאול), ואלי (מושל) מצרי, בנו של טוּסוּן פאשא ונכדו של מושל מצרים מוחמד עלי שייסד את השושלת של מנהיגי מצרים בתקופה ההיא.

== ביוגרפיה ==
עבאס חלמי נולד ב-1 ביולי 1813 בג'דה וגדל כנער בקהיר. כאיש צעיר הוא לחם בסוריה, תחת פיקודו של דודו, אבראהים פאשא. מותו של איברהים בנובמבר 1848 עשה את עבאס המושל המצרי.
רבים תיארו אותו כרודף-תענוגות, אך נובאר פאשה (שמאוחר יותר היה ראש ממשלת מצרים) תיאר אותו כג'נטלמן טורקי אמיתי. דימו אותו כשתקן, מתנגד לקידמה, עגום וקודר, ובילה את רוב זמנו בארמונו. הוא לא המשיך את דרכו של סבו. בין השאר, הוא ביטל את חברות המונופולים, סגר מפעלים ובתי-ספר וצמצם את מספר החיילים בצבא המקומי.

הוא לא רצה להוסיף דברי יוקרה וחידושים טכנולוגיים למצרים, אך תחת לחצים רבים של ממשלת בריטניה, הוא הסכים לבנות מסילת רכבת מאלכסנדריה לקהיר.

ביולי 1854, הוא נרצח על ידי שניים מעבדיו, ודודו מוחמד סעיד פאשה היה ליורשו.

אחת הפסגות הבולטות בדרום חצי האי סיני, ג'בל עבאס באשה, נקראת בשם זה בעקבות ארמון שעבאס החל בבנייתו על פסגת ההר, אלא שהבנייה נפסקה בעקבות ההתנקשות בחייו.

==קישורים חיצוניים==

* 

קטגוריה:שושלת מוחמד עלי
קטגוריה:ילידי 1816
קטגוריה:נפטרים ב-1854
קרלי קולון ג'וניור

קרלוס אדוין "קרלי" קולון ג'וניור (בספרדית: Carlos Edwin "Carly" Colón, Jr; נולד ב-21 בפברואר 1979), הידוע יותר בשם הבמה שלו, קרליטו הוא מתאבק פוארטו ריקני, המופיע בארגון ההיאבקות WWE, בתוכנית הדגל Raw. קולון הוא בנו של המתאבק המפורסם קרלי קולון, ממנו ירש גם את שמו. קולון מתאבק תחת שם הבמה "קרליטו קריביאן קול", כלומר: "קרליטו המגניב מהקריביים". דמותו של קרליטו היא של אדם שחצן וגס רוח, הנוהג לירוק שיירי תפוח בפני אנשים שכלפיהם הוא בז.

==קריירה ב-WWE==
===סמאקדאון===
בהופעת הבכורה של דמותו, קולון הוצב מול המתאבק הפופולרי ביותר בארגון, ג'ון סינה, בקרב מבוים במסגרת התוכנית סמאקדאון. קולון ניצח בקרב ודמותו נשלחה הישר לעלילות הראשיות ביותר במופעי הארגון. על פי העלילה, שומר ראשו של קולון דקר באותו ערב את סינה, והדבר תרם לטיפוח רגשות הנקם של הדמות המפסידה. העלילה הגיעה לשיאה כאשר סינה ניצח את קולון בקרב מבוים אחר, זמן מה לאחר הראשון.

דמותו של קולון זכתה לפופולריות רבה ומלבד סינה, הוא צוות עם מתאבקים פופולרים רבים, כגון קורט אנגל, אדי גאררו, ביג שואו ורוב ואן דאם. עלילותיו של קולון שולבו פעמים רבות עם דמות שומר ראשו, חסוס.

===Raw===
קולון עבר לתוכנית Raw וגם שם שולב הישר בעלילות הראשיות. בתוכנית זו דמותו עומתה כבר בהופעתה הראשונה עם דמותו של המתאבק שלטון בנג'מין. בין העלילות הרבות בהן היה מעורב דמותו נכנסה לסכסוך עם דמויותיהם של ריק פלייר, מיק פולי, ואף חזרה לעימותים נגד ג'ון סינה, תוך שהיא מצוותת יחדיו עם דמות המתאבק של כריס ג'ריקו. 

הדמות עימה היה מצוות קולון במשך מרבית התקופה היא דמותו של כריס מאסטרס. דמויות השניים פעלו יחדיו בקרבות רבי משתתפים, בין השאר במופעים הראשיים של ה-WWE, כגון רסלמניה 22 ורויאל ראמבל. כמובן, גם עלילה זו לא הייתה פשוטה והייתה סבוכה אף יותר, כאשר במהלכה דמותו של קולון "בגדה" מספר פעמים בדמותו של מאסטרס וגרמה להדחתו. מעשים אלו תרמו להיווצרות התדמית השלילית לה קיוו תסריטאי ה-WWE ונתנו להם מניע עבור קו העלילה החדש, במהלכו נאבקו שתי הדמויות ביניהן כיריבות. 

בזמן זה זכה קולון בשיא הפופולריות בקריירה, כאשר דמותו נבחרה למופע ראשי במסגרת רשת השידור NBC, במסגרתו שולבה בקרב מבוים בין ארבעה מתאבקים ואף ניצחה בו.

==קישורים חיצוניים==

קטגוריה:מתאבקים מקצוענים פוארטו ריקנים
קטגוריה:מתאבקי ה-WWE
קטגוריה:ספורטאים פוארטו ריקנים
קטגוריה:אמריקאים שנולדו ב-1979
אל-מלכ אל-כאמל

אל-מלכ אל-כאמל נאסר א-דין מוחמד (בערבית: الملك الكامل ناصر الدين محمد; מת בשנת 1238) היה סולטאן מצרים מהשושלת האיובית. נודע בהבסתם של שני מסעי צלב אך גם במסירתה של ירושלים לידי הצלבנים הנוצרים.

==ביוגרפיה==

אל-כאמל היה בנו של הסולטאן המצרי אל-מלכ אל-עאדל, ואחיינו של השליט האיובי צלאח א-דין. בשנת 1218 הוביל אל-כאמל את הכוחות המוסלמיים נגד מתקפת הצלבנים על העיר המצרית דמייטה כחלק ממסע הצלב החמישי. מאוחר יותר באותה השנה ירש את תפקיד הסולטאן לאחר מות אביו. בשנת 1219 נערך נגדו ניסיון הפיכה, בהובלתם של הנוצרים הקופטים במהלכו שקל להימלט לתימן. את ניסיון ההפיכה סיכל לבסוף אחיו של אל-כאמל אלמלכ אלמעט'ם עיסא שליט דמשק.

משסיים אל-כאמל את הפרק הראשון במלחמותיו כנגד הצלבנים, ערך הסולטאן מספר ניסיונות להגיע להבנות ושלום עם הכוחות הנוצרים. רובם ככולם נדחו בשלילה, לרוב בגלל השפעתו של נציג האפיפיור בקרב הכוחות. תמורת הסכם שלום הציע אל-כאמל לצלבנים להשיב לידיהם את ירושלים ולשקם את חומותיה (שהרס אחיו), וכן להשיב לידיהם את שאריות הצלב עליו נצלב ישו (שככל הנראה מעולם לא היו בידיו). בין האנשים איתם ניהל משא ומתן בנוגע להסכם השלום נכלל גם הנזיר פרנציסקוס מאסיזי, שהתלווה אל צבא הצלבנים וככל הנראה נפגש עם הסולטאן כדי לנסות להמירו לנצרות.

בשנת 1219, בעקבות בצורת שהתבטאה בזרימה חלשה של נהר הנילוס, נפוצו מגפות ורעב במצרים, והסולטאן התרכז בשיקום ממלכתו, הזניח את שמירת גבולותיה והניח לצלבנים לכבוש את העיר דמייטה בעוד הוא וצבאו בורחים למבצר אל מנסווארה שמעל הנילוס. בשנת 1221 הציע הסולטאן בשנית חוזה שלום לצלבנים, אולם האחרונים עמדו בסרובם. הצבא הצלבני המשיך בדרכו אל עבר קהיר אולם נחסם וספג אבדות רבות לאחר שהסולטאן הורה על פתיחת הסכרים שעל הנילוס והצפת הכוחות הכובשים. לאחר שנפגעו הסכימו הצלבנים לחתום עם הסולטאן על חוזה שלום שתוקפו שמונה שנים, במסגרתו הושבה העיר דמייטה לידי המצרים.

בשנים שלאחר החתימה על הסכם השלום החל אל-כאמל לנהל מאבקי כוח מול אחיו אל-מועט'ם. מאבקים אלו הביאו אותו לכלל החלטה לכרות שלום מול פרידריך השני, קיסר האימפריה הרומית הקדושה שהחל באותו הזמן לארגן את מסע הצלב השישי באירופה. כוונתו המקורית של אל-כאמל הייתה להעניק לפרידריך את ירושלים תמורת עזרה נוצרית בכיבוש דמשק מידי אחיו, אולם מותו של אל מועט'ם בשנת 1227 ביטל את הצורך בהסכם שכזה.

על אף הנכונות המוסלמית להעניק את ירושלים לצלבנים ללא קרב הגיע לבסוף פרידריך השני לארץ ישראל. במגעים שניהל מולו, ביקש אל-כאמל מהקיסר להעניק לו את השליטה בארץ ישראל ועבר הירדן ולאחיו אל אשרף את השליטה בסוריה, וזאת תמורת ויתור מוסלמי על הזכויות בירושלים.

בשנת 1229 נחתם חוזה השלום לתקופה של 10 שנים וירושלים הושבה לידי הצלבנים בממלכת ירושלים. אל-כאמל לא חשש ממסירת העיר לידיים נוצריות, וזאת מאחר שהיא מעולם לא שוקמה מאז מפלתה בפני צלאח א-דין בשנת 1187.

ההסכם עם הנוצרים לא הביא את השקט המיוחל לו ציפה אל-כאמל. מיד לאחר החתימה על ההסכם החלו צבאותיו של הסולטאן להתנגש עם צבאות הסלג'וקים והח'ואריזמים, התנגשויות שנמשכו עד מותו של הסולטאן בשנת 1238.

לאחר מותו של אל-כאמל ירשו אותו בניו א-צאלח כשליט סוריה ואל-עאדל השני כשליט מצרים, אולם עד מהרה נקלעה האימפריה לכדי מלחמת אחים. בשנת 1239 פקע תוקף ההסכם שנחתם עם פרידריך השני וירושלים שבה לידי האיובים, אולם חמש שנים לאחר מכן היא נכבשה בידי צבא הח'ואריזמים.

==קישורים חיצוניים==

* 

קטגוריה:שליטי מצרים
קטגוריה:השושלת האיובית
קטגוריה:ילידי 1177
קטגוריה:נפטרים ב-1238
שריר הזרוע

הפעלת שרירי הזרוע במהלך [[טיפוס קירות]]
שריר הזרוע (TA: Musculus brachialis) המכונה גם שריר הטייכמן ממוקם במדור הקדמי של הזרוע, עמוק יותר לשריר הזרוע הדו ראשי. שניהם מתפקדים ככופפים של המרפק, כאשר שריר הזרוע הוא הכופף החזק יותר והמשמעותי יותר מביניהם (או המניע העיקרי לכיוון כפיפה).

== תיאור ==
תחילתו של שריר הזרוע במחצית המרוחקת של הפן הקדמי של עצם הזרוע. חלקו המרוחק של השריר נאחז בזיז הַוָּוִי ובגבששת הגומד של עצם הגומד באזור המרפק.

== עצבוב ==
שריר הזרוע מעוצבב על ידי שורשי העצב הצוואריים החמישי והשישי (C5,C6) דרך עצב השריר והעור (Nervus musculocutaneus).

== ראו גם ==
* אנטומיה טופוגרפית (גפה עליונה במבט קדמי)
* אנטומיה - מונחים

==קישורים חיצוניים==

קטגוריה:ערכים שבהם תבנית בריטניקה אינה מתאימה
זרוע
Super Smash Bros. (משחק וידאו)

Super Smash Bros (בתרגום חופשי: "האחים סופר-כוח") הוא משחק לחימה המהווה ספין אוף לדמויות הדגל של משחקי נינטנדו. המשחק מיועד לקונסולת הנינטנדו 64. הוא יצא לאור בשנת 1999 על ידי חברת נינטנדו, והוא הראשון בסדרת Super Smash Bros.

== הדמויות ==
במשחק זה מופיעות דמויות ממשחקי נינטנדו המובילים במשך השנים:

שמונה דמויות במשחק ניתנות בהתחלה לבחירה:
* מריו - סופר מריו
* דונקי קונג - דונקי קונג
* לינק - האגדה של זלדה
* סאמוס - מטרויד
* יושי - יושי
* קירבי - קירבי
* פוקס מקלאוד - סטאר פוקס
* פיקאצ'ו - פוקימון
* לואיג'י - סופר מריו
* קפטן פאלקון - אף-זירו
* נס - ארת'באונד
* ג'יגליפאף - פוקימון

חלק מהדמויות ניתנות לבחירה רק לאחר שהשחקן עובר מספר "אתגרי עלילה". למשל כדי לשחק עם הילד נס מEarthbound, יש להביסו בקרב.

בעקבות הצלחת המשחק נוצר משחק המשך בשם סופר סמאש ברוס מילי לקונסולת הגיימקיוב.

== עלילה ותוכן המשחק ==
המשחק מציב מעין סיפור מטאפורי בו כפפה ענקית - The Master Hand, אשר ככל הנראה מיצגת את יוצר המשחק, לוקחת בובה של אחד השחקנים משולחן העבודה של יוצרי המשחק ובעצם "מפיחה בה בחיים". במשחק זה אין עלילה של ממש ובעצם כל מטרתו היא הפגשת דמויות מוצלחות של חברת נינטנדו לקרב זו מול זו ללא סיפור או מסגרת אמיתית.

במשחק ישנן שתי מערכות קרב מרכזיות:

=== מצב הרפתקה ===
במצב זה ישנם מספר שלבים בדרגת קושי שעולה משלב לשלב. בכל שלב יש לנצח תחת מגבלת זמן יריב או מספר יריבים כדי לעבור לשלב הבא:
#הטירה של פיץ' - האחים סופר מריו
#ג'ונגל קונגו - דונקי קונג
#טירת היירול - האגדה של זלדה
#כוכב הלכת זדס - מטרויד
#האי של יושי - האי של יושי
#ארץ החלומות (דרימלנד) - קירבי
#סקטור Z - סטאר פוקס
#העיר ספרון - פוקימון
#ממלכת הפטריות - האחים סופר מריו (ניתן לשחק בזירה זו לאחר גמירת מצב השחקן היחיד עם כל שמונת השחקנים המקוריים ומשחק בכל הזירות ב-VS Mode)

בשלבים אלה ניתן לפגוש את הדמויות ולהילחם איתן על ידי מתקפות וחפצי עזר (חלקם קסומים) כגון: פטיש מלחמה, מניפה, פרח האש מ"האחים סופר מריו" ופוכדור (ממנו יוצא פוקימון שיתקוף את היריב) מ"פוקימון".
בסוף כל קרב אשר בו מנצח השחקן נערך לו חישוב נקודות בו נחשבים מספר אלמנטים כמו זמן, כמות פגיעות, שימוש בחפצים קסומים ועוד מספר קריטריונים דומים.

בשלבים האחרונים ניתן להילחם מול דמויות שאיתן לא ניתן לשחק, כגון קבוצת פוליגונים, מריו מתכתי, דונקי קונג ענק והאחרונה שבהן היא כפפה ענקית הנקראת "Master Hand" ומייצגת את יוצר המשחק ככל הנראה. כאשר היא מובסת, השחקן (דמות המשחק) הופכת בחזרה לבובה אשר מונחת בחזרה על שולחן העבודה של יוצר המשחק, וכך נסגר לו מעגל. לאחר מכן, מוצגים הקרדיטים שמפרטים את יוצרי המשחק וברכת "כל הכבוד" מוצגת על המשחק.

=== לחימה בקבוצות ===
האפשרות השנייה היא לחימה בקבוצות. זוהי לוחמה חופשית בה ניתן לשלב עד ארבעה שחקנים, לקבוע מערכת קרב (זמן או פסילות), לקבוע מיקום, לקבוע רמת קושי לשחקנים ממוחשבים (הנעה בדירוג עולה מ-1 ועד 10) ולקבוע אלמנטים נוספים כמו כמות חפצי הקסם וכדומה.

==ראו גם==
* .Super Smash Bros (סדרת משחקים)

==קישורים חיצוניים==

* 
* 

קטגוריה:משחקי לחימה ממוחשבים
קטגוריה:משחקי וידאו משנת 1999
קטגוריה:משחקי קרוס-אובר
קטגוריה:Super Smash Bros.
קטגוריה:משחקי נינטנדו 64
קטגוריה:משחקי וידאו קואופרטיבים
קטגוריה:משחקי וידאו שפותחו ביפן
הפייטה הפלורנטינית

"הפייטה הפלורנטינית" או "פייטת בנדיני" (באיטלקית: Bandini Pietà), המכונה גם "ההורדה מהצלב" (באנגלית: The Lamentation over the Dead Christ) או "פייטה עם ניקודמוס", הוא פסל שיצר הפסל מיכלאנג'לו. העבודה על הפייטה, שנותרה במצב לא גמור, נמשכה בין השנים 1547 ל־1555, בשנות חייו המאוחרות של מיכלאנג'לו. הפסל מוצג כיום במוזיאון הדואומו (Museo dell'Opera del Duomo) בפירנצה. בשנים 2019–2020 נערכה לפסל רסטורציה (Artnet), במסגרתה נוקה הפסל.

==תיאור==
הפסל שנושאו הוא הורדת ישו מהצלב לאחר מותו. הפסל שייך לקבוצת ארבעת פסלי הפייטה של מיכלאנג'לו, ונחשב לשלישי שבהם. את יצירת ה"פייטה" המוקדמת שלו, המוצבת בעיר רומא, הוא יצר בגיל 24, כ־60 שנה קודם. פייטה נוספת – "פייטת רודניני" (Rondanini Pietà) – נוצרה במקביל החל משנת 1552.

הפסל עשוי משיש שנחצב בקרארה ומתנשא לגובה 226 ס"מ. ייתכן כי היה זה אחד מגושי השיש שנועדו למצבתו של יוליוס השני. דמותו של ישו המת ניצב במרכז העבודה. משני עבריו מוצגות שתי נשים התומכות בגופו. אלו הן מרים, אם ישו ומרים המגדלית. מאחוריו נמצא דמותו של ניקודמוס, אחד מתלמידיו של ישו, שפניו מהווים דיוקן עצמי של מיכלאנג'לו. על פי המסורת הנוצרית, ניקודמוס, יחד עם יוסף הרמתי, לקחו את גופתו של ישוע לאחר הצליבה לקבורה.

בניגוד לפייטה המוקדמת יותר של מיכלאנג'לו, שם אוחזת המדונה בגופתו הרזה והקלילה של בנה המת, הרי שבפסל זה, גופו של ישו הוא כבד ביותר, עד כי דומה כי שלוש הדמויות מתקשות להחזיק בו והוא קורס מחמת העייפות או המשקל הרב. הקומפוזיציה הכללית של הפסל היא משולשת, אולם הדמויות השונות ניצבות בתנוחות אלכסוניות זו לזו, מנסות לתמוך בגופו של ישו, הנופלת בכבדות. רגליו וידיו של ישו מוארכות ומעצימות אפקט זה.

על פי ג'ורג'ו וזארי, האמן לא סיים את העבודה על הפסל בגלל פגמים בגוש השיש. עם זאת, ניתן להניח כי בעיות בקומפוזיציה, ובעיקר ברגלו השמאלית של ישו, שאיננה מסוימת, תרמו לנטישתו. הדבר בולט גם בדמות מרים, שבגדה נמצא במצב גולמי, לעומת הליטוש של דמותו של ישו. האמן ניפץ בהתקף תסכול את ידו ורגלו השמאלית של ישו. את הפסל נתן מיכלאנג'לו לאיש עסקים אמיד בשם פרנצ'סקו בנדיני (Francesco Bandini), אשר שכר את טיבריו קאלקאניי (Tiberio Calcagni), אחד מעוזריו של מיכלאנג'לו, לתקן את הפסל. בנוסף, קאלקאניי גם השלים את דמותה של מריה מגדלנה.

בשנת 1671 מכרה משפחת בנדיני את הפסל לקוזימו השלישי, הדוכס הגדול של טוסקנה.

במאה ה־19 נוצר העתק של הפסל שנעשה ביציקה מן הפסל המקורי. העתק זה נמצא כיום בבית הספר הלאומי לאמנות בפירנצה (Gipsoteca of the State Art Institute of Florence, today the State Art School of Porta Romana).

בשנים 2019–2020 נערכה לפסל רסטורציה, במסגרתה נוקה הפסל.

==גלריה==
<gallery>
File:Michelangelo buonarroti, pietà bandini, 1547-55 circa (con interventi di tiberio calcagni) 03.JPG
File:Michelangelo buonarroti, pietà bandini, 1547-55 circa (con interventi di tiberio calcagni) 04.JPG
File:The Florentine Pietà, Museo dell'Opera del Duomo - 48199228676.jpg
File:Michelangelo buonarroti, pietà bandini, 1547-55 circa (con interventi di tiberio calcagni) 05.JPG
File:Pieta Bandini Opera Duomo Florence n02.jpg
</gallery>

==קישורים חיצוניים==

* 

==הערות שוליים==

קטגוריה:ישו בתרבות ובאמנות
פייטה
פייטה
קטגוריה:פירנצה: פסלים
פייטה
קטגוריה:ההורדה מן הצלב
סצובון

סצובון במקדש

סֶצוּבּוּן (ביפנית: 節分) הוא מועד המסמל את היום לפני תחילת כל עונה המושרש בתרבות היפנית. משמעות המילה "חלוקה של עונה". בדרך כלל נחוג רק הסצובון של האביב, המכונה רִישּׁוּן (ביפנית: 立春), שנחוג מדי 3 בפברואר ונחשב גם ראש שנת הירח.

==מנהגי החג==
החג נחוג על ידי טקס בו ראש המשפחה או בעל הבית עומד בפתח ביתו וזורק החוצה ממחבת פולי סויה חמים מבעד לדלת בעודו אומר "אוֹני ווָה סוֹטוֹ, פוּקו ווָה אוּצ'י" (鬼は外! 福は内!) - "שדים החוצה, מזל טוב פנימה", וזאת בהתאם לאמונה הבודהיסטית כי ניתן להבריח שדים על ידי פולי סויה חמים. כמו כן נערכים טקסים במקדשים בודהיסטיים ובמקדשי שינטו, בהם זורקים המתפללים פולי סויה.
אנשים נוהגים לשים בפתחי בתיהם ראשי דגים או קישוטים עליהם מצוירים ראשי דגים על מנת להבריח רוחות רעות.

==קישורים חיצוניים==

* [http://photoguide.jp/pix/thumbnails.php?album=46 תמונות פסטיבל סצובון בצ'יבה]

קטגוריה:חגים יפניים
קטגוריה:שינטו
טנקרד, נסיך הגליל

טנקרד בציור תקרה ב[[כנסיית אוגוסטה ויקטוריה]]
"טנקרד והרמיניה", ציור מאת [[ניקולא פוסן, 1649 |ימין|ממוזער|323x323px]]
טַנְקְרֶד דה אוטויל (בצרפתית: Tancrède de Hauteville; 1072 – 1112) היה ממנהיגי מסע הצלב הראשון. שימש כנסיך הגליל וכן כעוצר בנסיכות אנטיוכיה וברוזנות אדסה.

טנקרד היה בן למשפחת אצילים צרפתית, נכדו של רובר גיסקאר ואחיינו של בוהמון הראשון, נסיך אנטיוכיה. בשנת 1096 הצטרף לדודו שהיה ממובילי מסע הצלב הראשון ויחד עמו הגיע לקונסטנטינופול. בהגיעם לעיר זומנו מובילי המסע לפגישה עם הקיסר הביזנטי אלכסיוס הראשון במהלכה חויבו האצילים לשאת שבועה לפיה יעניקו כל פיסת אדמה שיכבשו בארץ הקודש לידיו של הקיסר. טנקרד היה היחיד מבין מנהיגי המסע שסירב להישבע, על אף שגם שאר המנהיגים לא התכוונו כלל ועיקר לעמוד בהבטחתם.

לאחר שעזבו הצלבנים את קונסטנטינופול חבר טנקרד לבלדווין מבויון (מאוחר יותר בלדווין הראשון, מלך ירושלים) למסע כיבושים בקיליקיה, מסע שמטרתו המוצהרת הייתה כיבוש נחלה אשר תהיה רכושו הפרטי. לאחר שהסתכסך עם בלדווין הצטרף טנקרד לעיקר הצבא הנוצרי במצור על אנטיוכיה.

בעת המצור על ירושלים בשנת 1099 הנהיג טנקרד את אחת היחידות שתפקידן היה לפרוץ לעיר. כוחותיו של טנקרד חנו ממערב לחומה, מעט צפונית משער יפו ובימינו ניתן למצוא במקום את "מגדל טנקרד", שרידיה של מצודה צלבנית שנקראת על שמו של המצביא. טנקרד היה אחד הראשונים לפרוץ אל העיר הנצורה, כשהוא לוקח בשבי מספר רב של מוסלמים. את השבויים שברשותו ריכז במתחם הר הבית והבטיח להם הגנה, אולם גם הם נטבחו מאוחר יותר על ידי החיילים הנוצרים המשולהבים. לאחר כינונה של ממלכת ירושלים זכה טנקרד בתואר "נסיך הגליל" וקיבל לידיו את השטחים שכונו מאוחר יותר "נסיכות הגליל".

בשנת 1100 הפך טנקרד לעוצר בנסיכות אנטיוכיה לאחר שדודו, הרוזן, נפל בשבי הטורקים הדנישמנדים. הוא הרחיב את שטחי הנסיכות על חשבון הטריטוריה הביזנטית, ועמד בהצלחה בניסיונות הקיסר הביזנטי לספח את הנסיכות לאימפריה שלו. בשנת 1104 השתלט על רוזנות אדסה, לאחר שמנהיגה, בלדווין השני, נפל בשבי המוסלמי. לאחר שובו מן השבי של בלדווין השני הוא נאלץ להילחם בטנקרד כדי לשוב ולהיות רוזן באדסה. טנקרד יצא נפסד מן המאבק ושב לאנטיוכיה.

בשנת 1108 סירב טנקרד להכיר בחוזה דבול אשר נחתם בין בוהמון הראשון לקיסר הביזנטי ולפיו לאחר מותו של בוהמון תוחזר נסיכות אנטיוכיה לידי הביזנטים. טנקרד, עד למותו ממחלת הטיפוס בשנת 1112, המשיך לשמש כעוצר בנסיכות אנטיוכיה בשם הנסיך הרשמי בוהמון השני . 

== בתרבות ==
טנקרד הוא אחת הדמויות האמיתיות היחידות באפוס של המשורר האיטלקי בן המאה ה-15, טורקוואטו טאסו, "ירושלים המשוחררת". היצירה מבוססת באופן חופשי על מסע הצלב, אולם מתמקדת יותר בעלילות המשנה הרומנטיות. ביצירה מוזכרת דמותה של הרמינה, נסיכה מוסלמית הממירה את דתה לנצרות כשהיא מתאהבת בטנקרד. כשהוא נפצע, היא חותכת את שערותיה בחרב, וחובשת בהן את פצעיו. 

==קישורים חיצוניים==

* 

קטגוריה:צלבנים
קטגוריה:מסע הצלב הראשון
קטגוריה:עולים לרגל לירושלים
קטגוריה:ילידי 1072
קטגוריה:נפטרים ב-1112
תרבית שתן

תרבית שתן היא בדיקת מעבדה שמטרתה לאבחן דלקת בדרכי השתן.

שתן תקין הוא לרוב נוזל מעוקר, אולם קיימים מספר מצבים בהם האדם בריא אך בתרבית השתן תהיה צמיחה. מאחר שהשופכה אינה סטרילית, וממוקמת בקרבת איבר המין הנשי או בזה הגברי, וכן בקרבת פי הטבעת, הרי שבעת מתן שתן יאספו בשתן חיידקים הנמצאים באזור איבר המין או על העור.

==שיטות איסוף שתן לתרבית==
===שתן "אמצע זרם" ===
לאחר ניקוי יסודי של אזור איבר המין באמצעות מים וסבון אנטי חיידקי, אוספים רק את אמצע זרם השתן (mid-stream), כלומר, התחלת מתן השתן תהיה לשירותים (כך השתן הראשון שוטף את החיידקים) והמשך השתן יהיה לרוב נקי מחיידקים.

שיטה זו יעילה כל עוד יש שיתוף פעולה מצד הנבדק, אם כי בתינוקות זכרים שאינם שולטים בשתן ניתן להשכיב את התינוק על גבו ולחכות שישתין, ולאסוף את אמצע הזרם בכוס מהאוויר.

===צנתור שלפוחית השתן===
בשיטה זו (קטטריזציה) מחדירים באופן סטרילי צינור דק לשופכה ואוספים שתן ישירות משלפוחית השתן. שיטה זו מפיקה לרוב שתן סטרילי, ומשמשת לאיסוף שתן בחולים שאינם מסוגלים לשתף פעולה, למשל בתינוקות.

סיבוכים (נדירים): אם הצנתור נעשה באופן לא נקי - החדרת זיהום לדרכי השתן.

===ניקור על־חיקי===
בשיטה זו (Suprapubic aspiration) אוספים שתן באופן סטרילי למזרק באמצעות מחט המוחדרת דרך העור לשלפוחית השתן. שיטה זו היא היעילה ביותר להשגת שתן סטרילי. בשימוש בתינוקות, בילדים ובבעלי חיים. מבחינת כאב, הרושם הוא שהניקור אינו כואב יותר מבדיקת דם רגילה.

יתרונות: השיטה בטוחה יותר מקטטריזציה מבחינת סיכון לגרימת דלקת בדרכי השתן. השתן המופק הוא סטרילי.

מגבלות: שלפוחית השתן צריכה להיות מלאה יחסית כדי לאתר אותה.

==ראו גם==
* בדיקת שתן

==קישורים חיצוניים==
* [http://www.kidspedia.co.il/mamar.asp?id=25 דלקת בדרכי השתן באתר "קידספדיה"]
* ד"ר יוסף אברבנאל, [http://www.camoni.co.il/index.php?idr=400&p=210267 צנתור עצמי של שלפוחית השתן], באתר כמוני

קטגוריה:בדיקות רפואיות
קטגוריה:שתן
קטגוריה:בדיקות שתן
גשר מפל ויקטוריה

גשר מפל ויקטוריה הוא גשר הנמצא במורד נהר זמבזי, בקרבת מפל ויקטוריה. הגשר מקשר בין זימבבואה וזמביה.

הגשר בנוי מפלדה ואורכו . הקשת הראשית בגשר משתרעת על אורך של וגובהה . היא נושאת כביש, רכבת ודרך. הגשר הוא דרך הרכבת היחידה המקשרת בין זמביה לזימבבואה, ואחת מבין שלוש הדרכים המקשרות בין שתי המדינות.

== היסטוריה ==
הגשר היה פרי יוזמה של ססיל רודס והיווה חלק מתוכנית מסילת הרכבת קהיר-קייפטאון שלא הושלמה מעולם. מפל ויקטוריה היה אחת האטרקציות שתוכננו עבור תיירים שיחצו ברכבת את היבשת. הגשר תוכנן על ידי ג'ורג' אנדרו הובסון, אחד מיועציו של סר דאגלס פוקס, בסיוע חישובי מאמצים של ראלף פרימן, לימים המעצב של גשר נמל סידני. הגשר נחנך בשנת 1905, לאחר בנייה שנמשכה 14 חודשים בלבד.

הגשר נבנה מראש באנגליה על ידי חברת Cleveland Bridge & Engineering Company והועבר בספינה לעיר הנמל ביירה ומשם ברכבת שנבנתה אל מפל ויקטוריה. 

הגשר נפתח רשמית בידי הפרופסור סר ג'ורג' דרווין, בנו של צ'ארלס דרווין, ב-12 בספטמבר 1905.<ref>[http://www.tothevictoriafalls.com/vfpages/devel/bridge.html To The Victoria Falls – The Victoria Falls Bridge]</ref> הגשר נחשב לציון דרך היסטורי בתחום ההנדסה האזרחית.

בנוסף לשימוש הגשר למעבר רכבות, הוא משמש כיום כאתר לקפיצת באנג'י מגובה 111 מטרים.

== גלריה ==
<gallery>
קובץ:Bill's Bungy Jump.jpg|קפיצת בנג'י מגשר מפל ויקטוריה
קובץ:Victoria Falls aerial view September 2003.jpg|גשר מפל ויקטוריה
קובץ:Victoria Falls from the helicopter.jpg|מבט על הגשר ממסוק
קובץ:Victoria Falls gorge1.jpg|ערוץ הזמבזי ליד מפל ויקטוריה, ברקע גשר מפל ויקטוריה
קובץ:Victoria Falls Bridge over Zambesi.jpg|הגשר בשנת 1975
קובץ:Cataratas Victoria, Zambia-Zimbabue, 2018-07-27, DD 21.jpg|גשר ומפל ויקטוריה
</gallery>

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:אפריקה: תחבורה
מפל ויקטוריה
מפל ויקטוריה
פלאי קלעים

פלאי קלעים היא תוכנית טלוויזיה לילדים ששודרה בערוץ הראשון בין השנים 1992–1995.

== תוכן ==
תוכנית זו הציגה את "מאחורי הקלעים" של הפקת הצגה. לתוכנית ארבע עונות. את שיר הפתיחה בביצוע אדם, דפנה דקל וצחי נוי כתבה דפנה אילת.

==דמויות ותפקידים==
בתוכנית שיחקו בתפקידים הראשיים הזמר אדם, הזמרת דפנה דקל, צחי נוי ודניאל ארליך, ובתפקידים המשניים שיחקו אפרת מאירוביץ', גיא מרוז, ואסף יעקובי.
* אדם (אדם) - משחק את התפקידים הראשיים ואת הרשעים. הוא נחשב לדמות הכי נורמלית, שעושה הכול כמו שחקן רגיל. כל הזמן היה מקבל מכתבים מהמעריצים, וחבר של דני. 
* פלא אדם (אף הוא בביצועו של אדם) - דמות אלטר אגו דמיונית ושובבה המופיעה כשאדם לבדו. 
* אביבית (דפנה דקל) - העקשנית בחבורה, שלא יודעת מה ללבוש במופעים.
* סתווי (צחי נוי) - השמנמן שבחבורה. משחק את כל התפקידים שיכול.
* דני (דניאל ארליך) - עושה שטויות, משחק בתפקידים המשניים, בונה את רוב הבובות בהצגות כגון: טופי, שושקס ואפרים. תמיד אוכל משהו לפני ההצגה, ואז בודק מה השעה ורץ להופיע.
* אסף (אסף יעקובי) - התארח בהצגה "אנשי העיר הקטנה" מ-1993, ושיחק את חברו הטוב ביותר של פלא אדם.
* גיא (גיא מרוז) - משחק את המנהל המוזיקלי הצמוד של ג'ינג'ית ואת הבמאי, בהצגת "החיים בזבל" מ-1994 והשתתף כנגן בפרק פורים.
* ג'ינג'ית (אפרת מאירוביץ') - משחקת בשנים 1994–1995.

== קישורים חיצוניים ==

* 

==הערות שוליים==

קטגוריה:הערוץ הראשון: תוכניות וסדרות
קטגוריה:סדרות טלוויזיה ישראליות שעלו לשידור בשנות ה-1990
קטגוריה:כאן חינוכית: תוכניות וסדרות
קטגוריה:סדרות טלוויזיה ישראליות בכיכובן של בובות
פדרציית המדענים האמריקאים

פדרציית המדענים האמריקאים (באנגלית: The Federation of American Scientists, בראשי תיבות: FAS) הוא ארגון ללא כוונת רווח המוקדש לשימוש ראוי של מדע וטכנולוגיה לטובת האנושות. הוא נוסד ב-1945 (בשם פדרציית מדעני האטום) על ידי חברי פרויקט מנהטן. פעילותו מתבטאת בעיקר בתחום הטכנולוגיה הצבאית, אך הוא עוסק גם בנושאי ביטחון לאומי, נשק בלתי קונבנציונלי וסחר בנשק.

האתר שלהם מציג מידע על הארסנל של מדינות רבות, מתאר את מערכות הנשק, ודן על השפעתם על העולם. הוא מציג מידע גם על מערכות נשק עתידיות והשפעתם. האתר מכיל מידע רב ומקיף ותמונות על הרבה מערכות נשק.

==ראו גם==
* GlobalSecurity.org

==קישורים חיצוניים==

* 

* [http://www.fas.org/man/dod-101/index.html החלק באתר העוסק במערכות נשק של הכוחות המזוינים האמריקניים]

קטגוריה:אגודות מדעיות
קטגוריה:ארצות הברית: מדע וטכנולוגיה
קטגוריה:טכנולוגיה צבאית
קטגוריה:בקרת נשק
קטגוריה:וושינגטון די. סי.: צוותי חשיבה
חומצה על-כלורית

חומצה על-כלורית (בלועזית: חומצה פרכלורית, Perchloric acid) היא חומצה חזקה ביותר.

החומצה מורכבת מאטום כלור (ערכיות 7) המחובר בשלושה קשרים קוולנטיים כפולים לשלושה אטומי חמצן (ערכיות 6), ובקשר קוולנטי יחיד לאטום חמצן, הקשור בקשר קוולנטי לאטום מימן (ערכיות 1).

כל אטום שואף למלא את רמת האנרגיה האחרונה שלו בשמונה אלקטרונים. לכן קיומם של שלושה קשרים קוולנטים של אטום הכלור עם שלושה אטומי חמצן, מותיר את הרמה האחרונה שלו עם אלקטרון בודד, מאחר שהחמצן הוא מאוד אלקטרושלילי. הקשר היחיד מרוקן, למעשה, את הרמה האחרונה של אטום הכלור, מה שמותיר את רמת האנרגיה שמתחתיה עם שמונה אלקטרונים, מצב יציב של אטום הכלור. כעת גם אטומי החמצן במצב יציב כיוון שלכל אטום חמצן, הקשור בקשר כפול לאטום הכלור, נוספו שני אלקטרונים שהשלימו את רמת האנרגיה האחרונה של חמצן לשמונה אלקטרונים. לאטום החמצן הקשור בקשר יחיד לאטום הכלור, נוסף אלקטרון בודד, שיחד עם האלקטרון שנוסף אליו כתוצאה מהקשר הקוולנטי עם אטום המימן, השלים את רמת האנרגיה האחרונה שלו לשמונה אלקטרונים.

מבנה זה הוא ההסבר לחוזקה הרב של החומצה: שלושת אטומי החמצן, הקשורים לכלור בקשר כפול, מושכים אליהם את האלקטרונים בחוזקה, מאחר שהחמצן הוא יסוד אלקטרושלילי מאוד. כתוצאה מכך, אטום הכלור נשאר עם מטען חלקי חיובי גדול, ומושך אליו, באופן חזק מהרגיל, את האלקטרון שנמצא בקשר יחיד עם אטום החמצן הרביעי. החמצן בתגובה מפצה על האלקטרון בכך שהוא מושך בצורה חזקה מאוד את האלקטרון של הקשר עם אטום המימן. כתוצאה מכך אטום המימן, שהוא פחות אלקטרושלילי מכולם, נותר עם מטען חלקי חיובי גדול מאוד. לכן הוא נוטה להיפרד מהמולקולה ולהשאיר את האלקטרון אצל אטום החמצן הקשור אליו.

סתירה של חומצה על כלורית נותנת מלחי פרכלורט.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:חומצות
הרמן הופפלד

הרמן הופפלד (באנגלית: Herman Hupfeld; 1 בפברואר 1894 – 8 ביוני 1951) היה פזמונאי אמריקני.

==ביוגרפיה==

הופפלד נולד בניו ג'רזי ושירת בחיל הים האמריקני במלחמת העולם הראשונה כנגן סקסופון בתזמורת חיל הים. לאחר שהשתחרר החל בקריירת פזמונאות שהניבה להיטים כ- "Sing Something Simple", "Let's Put Out The Lights (And Go To Sleep)", "When Yuba Plays The Rhumba On The Tuba", "Are You Making Any Money?", "Savage Serenade", "Down the Old Back Road", "A Hut in Hoboken", "Night Owl", "Honey Ma Love", "Baby's Blue", ולהיטים נוספים.

הופפלד זכה לתהילה בשל שירו "עם חלוף הזמן" - ("As Time Goes By"), שבוצע על ידי הפסנתרן דולי וילסון בסרט "קזבלנקה (1942). השיר הולחן במקור עבור מחזה שהועלה על במות ברודוויי בשנת 1931 בשם "כולם מוזמנים". השיר אומץ על ידי כותבי המחזה ששימש בסיס לסרט "קזבלנקה". בעת צילומי הסרט הציע המלחין מקס שטיינר להחליף את השיר בשיר מקורי שיכתוב עבור הסרט, אך הצעתו נדחתה, מכיוון שהשחקנית אינגריד ברגמן הסתפרה בתספורת קצרה, ולא ניתן היה לצלם מחדש את הסצינות שבהן הושמע השיר. שטיינר נאלץ לבנות את כל הרקע המוזיקלי של הסרט על בסיס לחנו של הופפלד. מאז בוצע השיר בסרטים רבים (ביניהם "נדודי שינה בסיאטל" (1993)), אך הוא קשור בתודעת הקהל עם הקסם והרומנטיקה של הסרט "קזבלנקה". פיסקה מוזיקלית מתוך הסרט משמשת כיום כחלק מן הליווי המוזיקלי לסרטון הקצר המקדים את כל סרטי אולפני האחים וורנר. השיר נחשב כיום לאחד השירים האהובים והמושמעים בהיסטוריה המוזיקלית של ארצות הברית, ומשמש כסטנדרט - מנגינה ידועה ומוכרת בקרב מוזיקאים, לרוב בתחום מוזיקת הג'אז.

הופפלד חיבר מוזיקה למספר רב של מחזות בברודוויי ומספר סרטי קולנוע. עוד בטרם הצלחת "עם חלוף הזמן" בסרט "קזבלנקה" נחשב הופפלד לפזמונאי מוכשר ומצליח.

בזמן מלחמת העולם השנייה שימש הופפלד כבדרן צבאי, והופיע במחנות הצבא האמריקני ובבתי חולים צבאיים.

הופפלד נפטר בשנת 1951 בניו ג'רזי.

==קישורים חיצוניים==

* 

קטגוריה:פזמונאים אמריקאים
קטגוריה:קצינים וחוגרים בצי ארצות הברית
קטגוריה:אמריקאים שנולדו ב-1894
קטגוריה:אמריקאים שנפטרו ב-1951
נקודה קבועה

נקודה קבועה (באנגלית: fixed point) היא שיטה לייצוג מספרים שיש להם אורך סופי בבסיס החישוב, תוך ויתור מראש על רמת הדיוק של הייצוג ועל האפשרות לייצג מספרים גדולים מאוד. שימושיה העיקריים של נקודה קבועה הם ייצוג ספרתי של מספרים רציונליים מסוימים וקירוב למספרים ממשיים. לצד שיטת הנקודה הצפה, שיטת הנקודה הקבועה היא שיטה מקובלת לייצוג מספרים במחשבים ומחשבונים.

עקרון השיטה הוא ייצוג המספר המבוקש באמצעות מספר קבוע של ספרות משמאל לנקודה ומימין לנקודה.

==ייצוג בנקודה קבועה==
מספר עשרוני מיוצג בנקודה קבועה על ידי מספר קבוע של ספרות משמאל לנקודה – זהו החלק השלם ומספר קבוע של ספרות מימין לנקודה – זהו חלק השבר. הספרות יכולות להיות בבסיס כלשהו, מקובל להשתמש בבסיס 2 או בבסיס 10 במחשבים, ובבסיס 10 עבור הצגה אנושית טבעית. השיטה מזכירה את צורת הרישום השכיחה של שברים עשרוניים, שבה מקובל לרשום 2-3 ספרות אחרי הנקודה.

דוגמאות:
* בנקודה קבועה בעלת 5 ספרות משמאל ו-2 ספרות מימין בבסיס 10, המספר 345.6 ייוצג כ-00345.60.
* בנקודה קבועה בעלת 5 ספרות משמאל ו-2 ספרות מימין בבסיס 2, המספר העשרוני 10.5 ייוצג כ-01010.10.

==בעיות בייצוג נקודה קבועה==
===אי-דיוק ועיגול===
כמעט כל המספרים לא ניתנים לייצוג מדויק בשיטת הנקודה הקבועה. למשל, בנקודה בעלת 2 ספרות מימין, המספר 0.123 יוצג כ-0.12. אי-דיוק זה נובע מחוסר בספרות מימין לנקודה, אך ישנם מספרים שלא ניתן לכתוב באופן מדויק בשום מספר סופי של ספרות. למשל המספר 0.1 (עשירית) לא ניתן לייצוג מדויק בבסיס 2 וכך גם המספר ...0.666 = 2/3 לא ניתן לייצוג מדויק בבסיס 10.

המספרים שלא ניתנים לייצוג מדויק מיוצגים בעזרת עיגול. שגיאת העיגול המרבית בשיטת הנקודה הקבועה היא מחצית המספר הקטן ביותר הניתן לייצוג. למשל, עבור נקודה בעלת 3 ספרות מימין בבסיס עשרוני, שגיאת העיגול המרבית היא 0.0005.

פעולות חיבור וחיסור על מספרים המיוצגים בנקודה קבועה לא מגדילה את אי הדיוק באופן משמעותי, בניגוד לפעולות כפל, חילוק וחזקה בהם אי הדיוק גדל.

===גלישה===

ישנם מספרים גדולים מדי לייצוג בשיטת הנקודה הקבועה. למשל, בייצוג עשרוני עם נקודה קבועה בעלת 6 ספרות משמאל, המספר 1,000,000 לא יכול להיות מיוצג. גלישה (overflow) נובעת מחוסר בספרות משמאל לנקודה. טווח המספרים הניתנים לייצוג בשיטת הנקודה הקבועה מוגבל למספרים הניתנים לייצוג באמצעות מספר ספרות קבוע מראש.

==מספרים שליליים==

ייצוג מספרים שליליים בשיטת הנקודה הקבועה נעשה לפי אחת משיטות הייצוג למספרים שלמים שליליים. למשל, סימן, משלים ל-2, משלים ל-1.

==נקודה קבועה במחשב==

שיטת הנקודה הקבועה משמשת לייצוג מספרים לצד הנקודה הצפה במחשבים. היא שימושית בעיקר במקרים בהם דרוש דיוק גבוה במספרים קטנים או כאשר הפעולות בנקודה צפה איטיות מדי.

ייצוג המספרים השלמים במחשבים הוא למעשה ייצוג נקודה קבועה בעלת 0 ספרות אחרי הנקודה.

==ראו גם==
* עשרוני בקידוד בינארי
* שיטות ספירה
* נקודה צפה

קטגוריה:קידוד נתונים
מכל דלק נתיק

[[מטוס קרב F-16 עם שני מכלי דלק נתיקים תלויים מתחת לכנפיים]]
מכל דלק נתיק או בידון (מצרפתית: bidon - מכל) הוא מכל דלק חיצוני הנישא על ידי כלי טיס. הוא תוכנן כך שניתן יהיה להשליכו לאחר שהתרוקן, במקרה של קרב או במצב חירום.

השימוש הראשון במכלי דלק נתיקים נעשה במלחמת העולם השנייה על-מנת לאפשר למטוסי הקרב לשאת דלק נוסף לטיסות ארוכות מבלי להידרש לגוף מטוס גדול וכבד יותר שיקשה על יכולת התמרון. מכלים אלו נפוצים כיום בכלי טיס צבאיים, ולעיתים גם אזרחיים, אם כי פחות סביר שמטוסים אזרחיים ישליכו את המכלים אלא במקרה חירום קיצוני.

החיסרון העיקרי של מכל דלק נתיקים הוא הגרר שהם יוצרים. ככלל אצבע, רק מחצית הקיבולת של המכלים מגדילה למעשה את הטווח הכללי, היתר משמש להתגברות על הגרר הנוסף של המכלים עצמם. השימוש במכלי הדלק הנתיקים מקטין את מספר הנקודות לנשיאת נשק, ומגדיל את שטח חתך המכ"ם (שח"ם) של כלי הטיס.

==ראו גם==
* מכל דלק תצורתי

==קישורים חיצוניים==

קטגוריה:רכיבי כלי טיס
אוניברסיטה אפיפיורית

סמל האוניברסיטה האפיפיורית

אוניברסיטה אפיפיורית היא אוניברסיטה קתולית שהוקמה על ידי הכס הקדוש (הממשל הכנסייתי שבוותיקן) ונמצאת בפיקוח ישיר שלו. בסמכותה של אוניברסיטה אפיפיורית להעניק תארים אקדמיים במקצועות דתיים. החשובים שבהם: תאולוגיה קדושה, משפט קנוני ופילוסופיה. שיטת התארים באוניברסיטאות אפיפיוריות זהה לשיטה המקובלת באוניברסיטאות אירופאיות אחרות במקצועות אלה: בוגר אוניברסיטה (baccalaureate), מוסמך אוניברסיטה (Licentiate) ודוקטורט.

תארים כנסייתיים אלה הם תנאי בסיסי למשרות מסוימות בכנסייה הקתולית. מועמדים לבישופות נבחרים בעיקר מבין כמרים בעלי תואר דוקטור בתאולוגיה קדושה או במשפט קנוני. שופטים ועורכי דין של הכנסייה חייבים להיות לפחות בעלי תואר שני במשפט קנוני.

==רשימת האוניברסיטאות האפיפיוריות==
*האקדמיה האפיפיורית לתאולוגיה - קרקוב, פולין
*הפקולטה האפיפיורית לתאולוגיה - ורשה, פולין 
*הפקולטה האפיפיורית לתאולוגיה - ורוצלב, פולין
*האוניברסיטה של סנטו תומאס - מנילה, הפיליפינים 
*האוניברסיטה האפיפיורית של מיינות (סנט פטריק) - אירלנד
*האוניברסיטה האפיפיורית של סנטו בונאוונטורה - איטליה 
*האוניברסיטה האפיפיורית של מאינות - אירלנד 
*האוניברסיטה האפיפיורית של סלמנקה - ספרד
*האוניברסיטה האפיפיורית של תומסו אקווינו - איטליה 
*האוניברסיטה האפיפיורית של הצלב הקדוש - איטליה 
*האוניברסיטה האפיפיורית של רגינה אפוסטולרום - איטליה
*האוניברסיטה האפיפיורית הגרגוריאנית - איטליה
*האוניברסיטה האפיפיורית הקתולית של צ'ילה - צ'ילה 
*האוניברסיטה האפיפיורית הקתולית של ואלפראיזו - צ'ילה 
*האוניברסיטה האפיפיורית הקתולית של האם והמורה - הרפובליקה הדומיניקנית
*האוניברסיטה האפיפיורית הקתולית של פוארטו ריקו - פוארטו ריקו 
*האוניברסיטה האפיפיורית הקתולית של אקוודור - אקוודור
*האוניברסיטה האפיפיורית הקתולית של פרו - פרו
*האוניברסיטה האפיפיורית חווריאנה - קולומביה
*האוניברסיטה האפיפיורית הקתולית של קמפיאנס - ברזיל
*האוניברסיטה האפיפיורית הקתולית של מינאס ז'ראיס - ברזיל
*האוניברסיטה האפיפיורית הקתולית של סאו פאולו - ברזיל
*האוניברסיטה האפיפיורית הקתולית של פאראנה - ברזיל
*האוניברסיטה האפיפיורית הקתולית של ריו דה ז'ניירו - ברזיל
*האוניברסיטה האפיפיורית הקתולית של ריו גראנדה דו סול - ברזיל
*האוניברסיטה האפיפיורית של מדריד - ספרד
*אוניברסיטת סנט פול – אוטווה, קנדה
*האוניברסיטה הקתולית של לוון (Leuven) – לוון בלגיה.. שפת הלימוד פלמית
*האוניברסיטה הקתולית של לוון (Louvain) – לוון לה ניבו בלגיה. התפצלה ב-1968 מאוניברסיטת לוון, שפת הלימוד צרפתית.
*האוניברסיטה האפיפיורית על שם בוליבאר - קולומביה

==קישורים חיצוניים==

*
החירות מובילה את העם

החירות מובילה את העם (בצרפתית: La Liberté guidant le peuple) הוא ציור מפורסם של אז'ן דלקרואה המתאר את מהפכת יולי 1830 בצרפת, שהדיחה את המלך שארל העשירי.

==תוכן הציור==
הציור משלב את החיים והמוות, המנצחים צועדים על גופותיהם של המתים. נוכחים בורגנים ובני מעמד הפועלים, דבר שמחדד את העובדה שמעמד הפועלים השתתף במהפכה אך לא זכה בנתח מהרפובליקה החדשה.
מבחינה צורנית קיים ריבוי של תנועות והתרחשויות, ותמרות עשן אופפות את התמונה.

במרכז הציור מופיעה דמותה של מריאן, שהיא האלגוריה לחירות, האוחזת בטריקולור המהפכני ומשולבים בו דמויות ממשיות באותה סצנה - ילד עם אקדחים, פרחחי רחוב, פועל עם סינר, פועל פצוע עם חולצה כחולה, גבר בורגני עם רובה. דמות האישה האלגורית משאירה את הצופה במציאות, אף על פי שאיננה מציאותית, בשל חושניותה והיותה מלאת חיים.

==דעה פוליטית==
דלקרואה אינו מחבק את המהפכה באופן תמים, ובוחר להציג את הצד החיובי והשלילי שלה. הוא מציג את התבנית ההרואית של המהפכה המתבטאת במנצחים, בד בבד עם הצגת הצד המפסיד, מעמד הפועלים, ותיאור של הכיעור שבמהפכה דרך המוות והאספסוף.

==בתרבות הפופולרית==
ביוני 2008 השתמשה הלהקה קולדפליי בציור זה כרקע לאלבומה - "Viva la Vida or Death and All His Friends".

==ראו גם ==
* מריאן
* האנשת מדינות

==קישורים חיצוניים==
* 

* 

קטגוריה:אז'ן דלקרואה
קטגוריה:ציורים
קטגוריה:ציורים רומנטיים
קטגוריה:מוזיאון הלובר: ציורים
קטגוריה:ציורים מהמאה ה-19
קטגוריה:נשים בציור
חוק ועדות הכנסייה הנבחרות

חוק ועדות הכנסייה הנבחרות (באנגלית: Select Vestries Bill) או, בשמו המלא החוק לפיקוח עדיף על ועדות כנסייה נבחרות (A bill for the better regulating of Select Vestries) הוא הצעת חוק המובאת לדיון בפני בית הלורדים במהלך טקס פתיחת הפרלמנט - הטקס הפותח את המושב השנתי של בית הנבחרים.

הצעת החוק עולה לדיון טקסי בלבד, בתום הנאום מן הכס של מלכת בריטניה, משהלורדים מתבקשים לדון בתוכן הנאום. מטרת הדיון היא להראות באופן סמלי כי לפשוטי העם הזכות לקבוע את סדר הדיונים בפרלמנט כרצונם, ואין הם כפופים לכס.

הצעת החוק מובאת לקריאה ראשונה על ידי הלורד יושב הראש, באופן דומה לטיפול בחוק הפעולות הבלתי חוקיות המובא לדיון בפני הבית התחתון.

החוק מתייחס לוועדות כנסייה נבחרות שהוקמו בכל קהילה וקהילה מכוח חוק העניים. ועדות אלו נפגשו בחדר המלתחה של הכנסייה המקומית על מנת לקבוע כיצד יגבו כספים וכיצד יחולקו לעניים - שיטה של מתן סעד חברתי לנזקקים בחברה בה לא היה מקובל שהשלטון מעניק סעד זה. במהלך השנים הפכו גופים אלה לגופים מושחתים ביותר, וחוק הפיקוח על ועדות הכנסייה הועבר לראשונה בשנת 1802 (ותוקן ב-1803).

== קישורים חיצוניים ==
* [https://churchinparliament.org/2014/06/03/the-select-vestries-bill/ מנהגים הקשורים לפתיחת הפרלמנט]

==הערות שוליים==

מלתחות נבחרות
בובי לאשלי

פרנקלין רוברטו לאשלי (באנגלית: Franklin Roberto Lashley; נולד ב-16 ביולי 1976 בג'נקשן סיטי, קנזס), הידוע יותר בשם הבמה שלו, בובי לאשלי הוא מתאבק אמריקאי המופיע בארגון ההיאבקות WWE, בתוכנית סמאקדאון.

==קריירה==
לאשלי למד במכללת "מיזורי ואלי". במהלך הלימודים, בין השנים 1996–1998, זכה בשלוש אליפויות היאבקות (ספורטיביות), במסגרת תחרויות למשקל של 80 ק"ג. לאחר לימודיו הצטרף לאשלי לצבא ארצות הברית וזכה בתוארי היאבקות בתחרויות במסגרת הצבא. במהלך שירותו החל לפתח את שריריו ולהשמין, במטרה להגיע לקבוצת משקל כבד יותר.

לאשלי עבר מעולם הספורט לעולם הבידור עם הצטרפותו ל-WWE ב-2003. בתחילה הופיע באחד מארגוני החסות של WWE, תחת השם "בלאסטר לאשלי". ב-2005 הצטרף לבסוף לארגון העל, כדי להופיע בארבעה מופעים של Raw וסמאקדאון, תחת שם הבמה "בובי לאשלי". דמותו זכתה לאהדה בקרב הקהל, ולאשלי החל להופיע באופן קבוע במופעי הארגון. דמותו הופיעה בעלילות רבות של מופעי WWE, בין השאר בעלילות בדיוניות על סכסוכים עם דמותם של המתאבקים ויטו ונונזיו. לאשלי הופיע גם בהופעה קצרה באירוע ההיאבקות השנתי של WWE, רויאל ראמבל.

לאשלי עזב את ה-WWE בינואר, 2008 ועבר להופיע בארגון TNA, תחת שם הבמה לאשלי, ובו השיג את אליפות העולם במשקל כבד של TNA שלוש פעמים, פעם ראשונה לאחר שניצח את EC3 ואז לאשלי גם הפסיד ל-EC3 את האליפות, בפעם השנייה הפסיד את התואר ב-2016 למתאבק אדי אדוארדס, אך החזיר לעצמו את התואר לאחר כשבועיים לאחר מכן. בשנים 2015–2016 החזיק לאשלי גם באליפות ה-X דיוויז'ן.

ב-2011 שיחק בתפקיד קטן בסרט האקשן "יצרים בדם". 

ב-9 באפריל 2018, יממה לאחר האירוע רסלמניה 34, במסגרת התוכנית Raw, לאשלי חזר ל-WWE ותקף את אליאס. במסגרת חזרתו, הגיע בובי לקרבו של רוסב ב-30 בספטמבר יחד עם אשתו של רוסב, לאנה ונישק אותה מולו. מאז התחילה יריבות בינם.

==חיים אישיים==

לאשלי יצא עם קריסטל מרשל מהשנים 2007 עד 2010 ולזוג יש ילד אחד שנולד ביולי 2008 בשם מיילס וילדה אחת שנולדה בשנת 2011 בשם נעמי. באפריל 2011 בובי וקריסטל הודיעו שהם נפרדו.

==קישורים חיצוניים==

קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:מתאבקי Impact Wrestling
קטגוריה:אמריקאים שנולדו ב-1976
האוניברסיטה האפיפיורית הגרגוריאנית

האתר הקודם של האוניברסיטה הגרגוריאנית (בימינו [[בית ספר תיכון)]]
האוניברסיטה האפיפיורית הגרגוריאנית (באיטלקית: Pontificia Università Gregoriana; בלטינית: Pontifica Universitas Gregoriana; לשעבר קולגיום רומאנום) היא אוניברסיטה אפיפיורית של הכנסייה הקתולית ברומא, איטליה. בספטמבר 2001 חגגה האוניברסיטה הגרגוריאנית את יום השנה ה-450 לייסודה וכיום לומדים בה סטודנטים מתרבויות שונות המתכוננים למשרות שונות בכנסייה הקתולית. באוניברסיטה נמצאת אחת הפקולטות הגדולות ביותר בעולם לתאולוגיה, עם יותר מ-1,600 סטודנטים־כמרים, תלמידי סמינריון, אנשי דת ועמאים ואף נשים מיותר מ-130 מדינות. רבים מהמרצים באוניברסיטה הגרגוריאנית הם כמרים ישועים, אך קיים גידול מתמיד במספרם של כמרים ממסדרים אחרים כמו גם של עמאים.

את האוניברסיטה הקימו ב-1551 הישועים איגנטיוס מלויולה (מייסד וראש מסדר הראשון) ופרנצ'סקו בורג'ה (ראש המסדר השלישי) בשם קולגיום רומאנום ("הקולג' הרומאי") במטרה להכשיר כמרים למסדר הישועים המיסיונרי. 30 שנה אחרי הקמת הקולג' העביר האפיפיור גרגוריוס השלושה עשר את המוסד ממקומו המקורי (בסמוך לפיאצה ונציה של היום) לאתר שכלל את כנסיית סנט איגנציוס. שמה של האוניברסיטה הוסב על שמו של גרגוריוס והמבנה שהקים עומד עדיין על תלו ומשמש כיום כבית ספר תיכון. שלוש מאות שנים לאחר מכן ב-1873 העביר האפיפיור פיוס התשיעי את הקולג' שוב.

בניית המוסד במקומו הנוכחי התבצעה בין 1924 ל-1929. המבנה המרשים של האוניברסיטה הגרגוריאנית מצוי כיום בכיכר פיאצה דלה פילוטה יחד עם המכון האפיפיורי למקרא ו"קאזה סנטה מריה" - פנימייה לבוגרי הסמינריון הקתולי "הקולג' האפיפיורי של צפון אמריקה".

בין הבוגרים של האוניברסיטה הגרגוריאנית 14 אפיפיורים, כולל פיוס השנים עשר ופאולוס השישי כמו גם 20 קדושים ו-39 מבורכים (מועמדים לדרגת קדוש).

==קישורים חיצוניים==

* 
* 

אפיפיורית
אפרופו

אַפְּרוֹפּוֹ הוא חטיף תירס מלוח ופריך בצורת קונוס. מקור השם אפרופו הוא מצרפתית (à propos) ופירושו הוא "דרך אגב".

החטיף מיוצר על ידי חברת General Mills, אשר מייצרת ומשווקת את החטיף בארצות הברית תחת המותג Bugles.

General Mils מוכרת את חומר הגלם של חטיף התירס כשהוא אפוי במקצת, והחברה הרוכשת מטגנת ומשווקת.

החטיף שווק לראשונה בשלושה טעמים בארצות הברית בתחילת 1966. בישראל החלה חברת אסם בשיווק האפרופו החל מ-1986.<ref></ref> אסם השיקה אותו בתחילה כחטיף שפונה בעיקר לנשים. אפרופו מוגש לעיתים לצד מטבלי גבינה שונים.

בשנת 2011 יצא אפרופו בטעם חדש: איטליאנו. ב-2012 החל שיווקו של אפרופו בטעם חמוץ-חריף ובשנת 2013 החלה אסם בשיווק אפרופו בשני טעמים נוספים: צרפתי (טעם בצל-שמנת) וספרדי (בצל מקורמל). ישנם גם טעמים נוספים, פוטטו (תפוח אדמה) ואורז.

==קישורים חיצוניים==

==הערות שוליים==

קטגוריה:חטיפים
קטגוריה:המטבח הישראלי
קטגוריה:מותגי מזון
קטגוריה:מאכלי תירס
סטלה לוי

סטלה לוי (1924 – 19 ביולי 1999) הייתה קצינת ח"ן ראשית וחברת הכנסת.

==ביוגרפיה==
לוי נולדה בסוריה, ועלתה לארץ ישראל בשנת 1929. גדלה בחיפה ולמדה בבית הספר הריאלי בעיר.
בנעוריה הצטרפה לארגון ההגנה ובכך החלה שירות של שלושה עשורים בגופי הביטחון.
בשנת 1942, בעיצומה של מלחמת העולם השנייה, התגייסה לוי לחיל הקשר של הצבא הבריטי במסגרת חיל העזר לנשים. לאחר המלחמה עבדה כראש לשכה במטה הבריטי בחיפה.

עם קום המדינה התגייסה לצה"ל וב-1948 סיימה את קורס הקצינות הראשון ומונתה לקצינת ח"ן בחטיבת כרמלי. עם תום מלחמת העצמאות עברה קורס מפקדות גדודים ובשנת 1951 מונתה לקצינת ח"ן של פיקוד הצפון ולאחר מכן לסגנית קצינת ח"ן ראשית.

בשנת 1964 מונתה לוי לתפקיד קצינת ח"ן ראשית, ובמרץ 1965 הועלתה לדרגת אלוף-משנה. לוי התנגדה לשירות קרבי של החיילות, אך ראתה בחיוב את השפעות השירות הצבאי על החיילות וטענה ש.

עם סיום תפקידה כקצינת ח"ן ראשית בשנת 1970 נשלחה לוי לשרת כנספחת בשגרירות ישראל בוושינגטון, שם הייתה אחראית בין השאר על הקשר עם ארגוני הנשים בארצות הברית.

בשנת 1974 שבה לוי לארץ, פרשה מצה"ל, השתתפה בהקמת המשמר האזרחי במשטרת ישראל, ושירתה בו עד 1976.

בשנת 1977 נמנתה על מקימי מפלגת ד"ש. בבחירות הפנימיות לקביעת רשימת המפלגה לבחירות לכנסת התשיעית הגיעה למקום ה-17 והייתה האישה במקום הגבוה ביותר ברשימה. עם התפרקות המפלגה הצטרפה לוי לסיעת שינוי, וכיהנה כמזכירת סיעת ש"י בכנסת. בפברואר 1981, בעקבות התפטרות סטף ורטהיימר, נכנסה לוי לכנסת וכיהנה מספר חודשים עד לפיזור הכנסת.

לאחר מכן מונתה לנציבת קבילות הציבור בעיריית רמת השרון, תפקיד בו כיהנה עד לפטירתה. כמו כן כיהנה לוי כחברה בוועד הפועל הציוני וחברת ההנהלה הישראלית בקונגרס היהודי העולמי.

בשנת 1997 הוענק לה תואר יקירת העיר רמת השרון, ובשנת 2022 אף נקרא רחוב בעיר על שמה<ref></ref>.

==קישורים חיצוניים==
* 
* אסתר הרליץ, 
* 
* 

==הערות שוליים==

קטגוריה:ישראלים ילידי סוריה
קטגוריה:בוגרות בית הספר הריאלי
קטגוריה:בוגרי בית הספר הריאלי
קטגוריה:מתנדבות היישוב לצבא הבריטי
קטגוריה:מתנדבי היישוב לצבא הבריטי
קטגוריה:לוחמי ההגנה
קטגוריה:חברי הכנסת מטעם ד"ש
קטגוריה:חברות הכנסת מטעם שינוי
קטגוריה:חברי הכנסת מטעם שינוי
קטגוריה:קצינות ח"ן ראשיות
קטגוריה:קצינות צה"ל בדרגת אלוף-משנה
קטגוריה:ניצבי-משנה במשטרת ישראל
קטגוריה:קציני משטרה יוצאי צה"ל
קטגוריה:חברות הכנסת התשיעית
קטגוריה:חברי הכנסת התשיעית
קטגוריה:קציני צה"ל בכירים בפוליטיקה הישראלית
קטגוריה:נשות העלייה הרביעית
קטגוריה:אנשי העלייה הרביעית
קטגוריה:יקירי רמת השרון
קטגוריה:ישראליות שנולדו ב-1924
קטגוריה:ישראלים שנולדו ב-1924
קטגוריה:ישראליות שנפטרו ב-1999
קטגוריה:ישראלים שנפטרו ב-1999